WASHINGTON, MAREKANI WAZIRI
wa mambo ya nchi za nje wa Marekani, Mike Pompeo ametangaza kuwa serikali ya
nchi hiyo inajitoa kwenye mkataba wa kudhibiti matumizi ya silaha za nyukilia
duniani na kuongeza kuwa Urusi imeshindwa kuheshimu utekelezwaji wa mkataba
huo, hivyo basi inauvunja rasmi.  Kwa
mujibu wa Idhaa ya Kiswahili ya Ujerumani, imesema kuwa Mike Pompeo
ametangaza kuwa nchi yake inajitoa kwenye mkataba kati yao na Urusi ambao unazuia
urutubishaji wa silaha za nyukilia tangu kumalizika kwa vita baridi. Kujiondoa
kwa Marekani kumekuwa kukitarajiwa kwa miezi kadhaa sasa. Hatua hiyo imetokana
na mzozo ambao haujasuluhishwa kwa miaka mingi wa madai kuwa Urusi imekuwa
ikikiuka mkataba huo ulioafikiwa mwaka 1987 ambao unapiga marufuku baadhi ya
makombora ya kufyatuliwa ardhini. Urusi imekana madai ya kukiuka mkataba huo. Taarifa
ya Waziri wa mambo ya nchi za nje wa Marekani, Mike Pompeo ilionyesha kuwa nchi
hiyo inatarajia kujitoa rasmi kwenye mkataba huo jana, akiongeza kuwa ikiwa
Urusi haitarudi katika njia ya kuheshimu utekelezwaji wa mkataba huo, basi
utavunjika.  “Tuliipa
Urusi muda wa kutosha wa kurekebisha mienendo yake na kujitolea kikamilifu
kuheshimu mkataba wa INF. Muda huo unamalizika kesho(jana) lakini Urusi
imekataa kuchukua hatua yoyote ya kurejesha hali halisi na inayoweza
kuthibitishwa ya kuheshimu mkataba katika kipindi cha siku 60 tulizoipa. Kwa
hivyo kuanzia kesho (jana), Marekani itajiondoa kwenye mkataba huo’,” alisema
Pompeo Maafisa
wa Marekani wameelezea wasiwasi kuwa China ambayo si mwanachama wa mkataba huo,
imekuwa ikijiwekea makombora mengi barani Asia, hatua ambayo Marekani haiwezi
ikazuia kwa sababu ya mkataba huo. Pompeo
ameongeza kuwa nchi yake ingali inataka kushiriki katika mazungumzo na Urusi
kuhusu udhibiti wa silaha na inatumai Urusi itaheshimu utekelezwaji wa mkataba
huo Madai
dhidi ya Urusi yametokana na hatua ya Urusi kutengeneza makombora ya ardhini
aina ya 9M729, lakini ambayo Urusi inashikilia kuwa hayana uwezo wa kufyatuliwa
kupita umbali unaokubaliwa na mkataba huo. Mapema
mwezi Disemba, mwaka jana, waziri wa mambo ya nchi za nje wa Marekani Mike
Pompeo alitangaza kuwa Marekani ingeipa Urusi siku 60 kurejea katika hali ya
kuuheshimu mkataba huo, kabla iipe notisi rasmi ya kujiondoa hatua ambayo
itakamilika baada ya miezi sita. Mkataba
huo ambao pia unajulikana kwa Kiingereza kama Intermediate-Range Nuclear Forces
(INF), ulikuwa hatua ya kwanza ya kupiga marufuku kabisa aina ya makombora ya
ardhini yanayoweza kufyatuliwa umbali wa kati ya kilomita 500 hadi kilomita
5,500. Kuachana
na mkataba wa INF kunaruhusu utawala wa Rais Trump kuikabili China japo
haijabainika wazi ni vipi utafanya hivyo.